Når den sorte sæk med brugte bukser og bluser bliver presset ned i tøjcontaineren, er det formentlig med intentionen om at hjælpe andre.

Men når det kommer til det gamle kluns, vil flere afrikanske lande faktisk helst være vores hjælp foruden, skriver Politiken.

For nok betyder hjælpen, at fattige afrikanere kan få kvalitetstøj til billige penge, men det betyder samtidig, at den afrikanske tøjindustri lider.

- Vores tekstilindustri er døende på grund af disse importvarer, sagde Ugandas præsident Yoweri Museveni i januar til den ugandiske avis New Vision ifølge Politiken.

Otte ud af ti stykker tøj, som bliver solgt i forretninger eller på markeder i Uganda, er genbrugstøj fra vestlige lande. Generelt har størstedelen af tøjet på det afrikanske tøjmarked tidligere været ejet af en vesterlænding.

Engang var omkring en halv million mennesker ansat i Kenyas tekstilindustri, men i dag har industrien kun omkring 20.000 ansatte.

Det er dog ikke genbrugstøjet alene, der er skyld i, at den afrikanske tøjindustri kæmper en hård kamp. Importen af billigt tøj fra Asien er medskyldig.

Lande vil have forbud mod genbrugstøj

Sammenslutningen af østafrikanske lande, East African Community, foreslår nu, at import af brugt tøj og sko bliver forbudt fra i løbet af 2019.

Men ifølge en ny rapport fra Nordisk Ministerråd, vil et forbud ikke løse problemet i de afrikanske lande.